রাজ্য সরকারের ‘অস্বস্তি’ বাড়ল। মঙ্গলবার একযোগে পদত্যাগ করলেন রাজ্যের অ্যাডভোকেট জেনারেল (এজি) জয়ন্ত মিত্র এবং অ্যাডিশনাল অ্যাডভোকেট জেনারেল (এএজি) লক্ষ্মী গুপ্ত। তৃণমূল পরিচালিত সরকারের আমলে এই নিয়ে তিনজন অ্যাডভোকেট জেনারেল এবং দু’জন অ্যাডিশনাল অ্যাডভোকেট জেনারেল ইস্তফা দিলেন। কলকাতা হাইকোর্টের ইতিহাসে সর্বোচ্চ সাংবিধানিক পদাধিকারীদের একযোগে পদত্যাগের এই ঘটনাকে নজিরবিহীন হিসাবেই দেখছেন আইনজীবী মহলের একাংশ। 
প্রসঙ্গত, রাজ্য সরকারের কাজকর্মে ‘ক্ষুব্ধ’ হয়ে গত ১০ জানুয়ারি পদত্যাগ করেছিলেন পাবলিক প্রসিকিউটর মনজিত্ সিংহ।

নীতি প্রণয়ন ও আইনি বিষয়ে রাজ্যের সঙ্গে একাধিক ক্ষেত্রে মতপার্থক্য তৈরি হওয়ায় এই পদত্যাগ বলে সরকারিভাবে এদিন জানিয়েছেন জয়ন্তবাবু। তিনি বলেন, ‘‘একাধিক বিষয়ে রাজ্য সরকার আমার কাছে আইনি পরামর্শ চেয়েছিল। আমি সাধ্যমতো সাহায্য করেছি। রাজ্যের ভাল ভেবেই পরামর্শ দিয়েছিলাম। কিন্তু বেশ কিছুদিন ধরেই সেই মত প্রকাশের ক্ষেত্রে পার্থক্য দেখা দিয়েছিল। তাই দু’তরফেই সুসম্পর্ক বজায় রাখতে এই পদত্যাগ।’’ আর লক্ষ্মীবাবুর কথায়, ‘‘সরকারকে সঠিক পরামর্শ দেওয়াই আমার কাজ। তা দেওয়ার চেষ্টা করেছি। কিন্তু বেশ কিছু ক্ষেত্রে যেভাবে মতপার্থক্য দেখা দিয়েছিল তাতে আগামিদিনে সমস্যা দেখা দিতে পারত।’’

নবান্ন এবং হাইকোর্ট সূত্রের খবর, সাম্প্রতিককালে শিক্ষা, সরকারি সম্পত্তি ভাঙচুরের ঘটনা-সহ একাধিক ক্ষেত্রে রাজ্যের তরফে নতুন আইন প্রণয়নের কথা ঘোষণা করেছিলেন মুখ্যমন্ত্রী মমতা বন্দ্যোপাধ্যায়। ওই নতুন আইন তৈরির পরিকল্পনায় নাকি পুরোপুরি সায় ছিল না জয়ন্তবাবুর। পাশাপাশি নারদ মামলা, প্রাথমিকে শিক্ষক নিয়োগ মামলা, সিভিক ভলান্টিয়ার নিয়োগ মামলার ক্ষেত্রেও রাজ্যের মতের সঙ্গে অ্যাডভোকেট জেনারেল একমত না হওয়ায় দূরত্ব তৈরি হয়। আইনজীবীদের একাংশের মতে, রাজ্যকে আইনি পরামর্শ দেওয়াই অ্যাডভোকেট জেনারেলের কাজ। কিন্তু লাগাতার জয়ন্তবাবু বা লক্ষ্মীবাবুর মতকে গুরুত্ব না দিয়ে রাজ্য তাদের বক্তব্যকেই প্রাধান্য দিয়ে চলছিল। অথচ, যে বিষয়গুলি নিয়ে ওই দু’জনের সঙ্গে সরকারের মতপার্থক্য তার কোনও একটি নিয়ে ভবিষ্যতে রাজ্যের বিরুদ্ধে মামলা হলে ওই দু’জনকেই হাইকোর্টে আইনি লড়াই চালাতে হতো। সেই বিড়ম্বনা এড়াতেই তাঁরা পদ ছাড়লেন বলে মনে করছেন আইনজীবীদের ওই অংশ।  

২০১১ সালে মমতার সরকার গঠনের পর প্রথম অ্যাডভোকেট জেনারেল হিসাবে কাজে যোগ দিয়েছিলেন আইনজীবী অনিন্দ্য মিত্র। অসুস্থতার কারণে ২০১৩ সালের ফেব্রুয়ারিতে তিনি পদত্যাগ করেন। তাঁর আমলেই সিঙ্গুরে জমি অধিগ্রহণ ও পুনর্বাসন বিল নিয়ে দায়ের হওয়া মামলা হয়েছিল হাইকোর্ট। সেই মামলায় অবশ্য রাজ্য হেরে যায়। অনিন্দ্য ইস্তফা দেওয়ায় ওই পদে যোগ দেন আইনজীবী বিমল চট্টোপাধ্যায়। ২০১৪ সালের ডিসেম্বরে তিনিও অসুস্থতার কারণ দেখিয়ে পদত্যাগ করেন। দায়িত্বে এসেছিলেন জয়ন্তবাবু। রাজ্যে পঞ্চায়েত নির্বাচনের দিন স্থির করা নিয়ে নির্বাচন কমিশনের সঙ্গে রাজ্যের আইনি লড়াই সামাল দেওয়ার দায়িত্ব পড়েছিল তাঁর উপর। এর পরে কামদুনি ধর্ষণ মামলা, মধ্যমগ্রাম ধর্ষণ-কাণ্ড-সহ একাধিক গুরুত্বপূর্ণ মামলা সামাল দিতে হয়েছে তাঁকে।
রাজ্যের হয়ে গুরুত্বপূর্ণ একাধিক মামলা সামলালেও মতপার্থক্যের জায়গাও তৈরি হচ্ছিল। সম্ভবত রাজ্যের মত ও পথের সঙ্গে জয়ন্তবাবু মানিয়ে নিতে পারছিলেন না বলে মত 
আইনজীবীদের একাংশের। 
এই পরিস্থিতিতেই ইস্তফা। 
তবে বঙ্গ রাজনীতির স্বাভাবিক নিয়মে এই পদত্যাগকে ঘিরেও শুরু হতে চলেছে বিতর্ক, তরজা। ইতিমধ্যেই বিধানসভায় সরকারের বক্তব্য জানতে চেয়েছেন বিরোধীরা। বাম ‘ঘনিষ্ঠ’ আইনজীবীরা এদিনই জানিয়ে রেখেছেন যে, কেন পদত্যাগ তা নিয়ে স্পষ্ট করে রাজ্য না জানালে আন্দোলনে নামতে বাধ্য 
হবেন তাঁরা।